**MINISTERUL SĂNĂTĂȚII**

**ORDIN**

**pentru modificarea și completarea Regulamentului de organizare şi funcţionare a secţiilor şi compartimentelor de anestezie şi terapie intensivă din unităţile sanitare, aprobat prin Ordinul ministrului sănătăţii nr. 1.500/2009**

Văzând Referatul de aprobare nr. ................................. al Direcției Generale Asistență Medicală și Sănătate Publică și al Direcției Managementul Resurselor Umane și Structuri Sanitare din cadrul Ministerului Sănătății,

având în vedere prevederile art. 5 lit. f) şi lit. g), art. 16 alin. (1) lit. b) din Legea nr. 95/2006 privind reforma în domeniul sănătăţii, republicată, cu modificările şi completările ulterioare,

în temeiul art. 7 alin. (4) din Hotărârea Guvernului nr. 144/2010 privind organizarea și funcționarea Ministerului Sănătății, cu modificările și completările ulterioare,

**ministrul sănătății emite următorul**

**ORDIN**

Art. I - Regulamentul de organizare şi funcţionare a secţiilor şi compartimentelor de anestezie şi terapie intensivă din unităţile sanitare, aprobat prin Ordinul ministrului sănătăţii nr. 1.500/2009, publicat în Monitorul Oficial al României, Partea I, nr. 873 din 15 decembrie 2009, cu modificările și completările ulterioare, se modifică și se completează după cum urmează:

1. La articolul 11 alineatul (1) se modifică și va avea următorul cuprins:

„(1) În vederea stabilirii categoriei de clasificare a secţiilor ATI în funcţie de complexitatea activităţii desfăşurate se va constitui o comisie prin decizia directorului executiv la nivelul fiecărei direcţii de sănătate publică judeţene şi a municipiului Bucureşti, din care va face parte un reprezentant medic în specialitatea ATI, desemnat de Comisia de anestezie şi terapie intensivă a Ministerului Sănătăţii, precum și un reprezentant desemnat de către Societatea Română de Anestezie și Terapie Intensivă (SRATI).”

1. Articolul 5 se modifică și va avea următorul cuprins:

„(1) În unităţile sanitare publice sau private, aprobate/avizate după caz, care furnizează servicii în regim de spitalizare de zi şi investighează/tratează pacienţi care necesită administrarea oricărei forme de anestezie, altele decât anestezia locală prin infiltraţie, sedarea minima orală (anxioliza) și inhalosedarea prin amestec inhalator de protoxid de azot si oxigen-echimolecular, se vor organiza minimum un post de lucru de anestezie, precum şi un salon de supraveghere postanestezică, denumit în continuare SPA.

(2) Baremul minim care trebuie îndeplinit pentru organizarea postului de lucru de anestezie şi a salonului SPA este prevăzut în anexa nr. 1.

(3) Pentru activitatea de ATI prevazută la art.3 alin.(3), unde se preconizează administrarea doar a sedării minime orale (anxioliză) și inhalosedare prin amestec inhalator de protoxid de azot și oxigen-echimolecular, se va organiza un post de lucru de anestezie, precum și o încăpere pentru supravegherea de scurtă durată a pacientului, cu avizul directiei de sănătate publică județene sau a municipiului București. Postul de lucru trebuie să dispună de dotările cu echipamentele, aparatura medicală și materiale sanitare, prevăzute la pct. II din Anexa 1, cu excepția: sursei de aer comprimat medicinal, mijloacelor de telecomunicație, sistemelor antipoluare și a unui aparat de anestezie.

(4) Pentru activitatea de ATI prevazută la art.3 alin.(3), unde se preconizează administrarea doar a sedării moderate și profunde, se va organiza minimum un post de lucru de anestezie, precum și un salon de supraveghere postanestezică, care trebuie să dispună de dotările cu echipamentele, aparatură medicală și materiale sanitare, prevăzute la punctele II și III din Anexa 1 , cu excepția: sursei de aer comprimat medicinal, mijloacelor de telecomunicație, sistemelor antipoluare și a unui aparat de ventilatie mecanică.

(5) Toate activitățile de ATI prevăzute la alin. (1) si (4) sunt efectuate obligatoriu numai de către medici confirmați în specialitatea ATI.”

1. La articolul 15, alin.(2) și (3), se modifică și vor avea următorul cuprins:

„(2) Secţiile ATI de categoria a II-a asigură servicii medicale pentru pacientul critic medical sau chirurgical, cu următoarele excepţii: chirurgie cardiovasculară, neurochirurgie majoră, transplant de organe, politraumă, chirurgie hepatică majoră, mari arşi, pacienți cu boli infecțioase acute severe, inclusiv cele emergente și re-emergente - care necesită internare în compartimentele/secțiile de ATI din spitalele de boli infecțioase.

(3) Secţiile ATI de categoria a II-a sunt obligate să încheie protocoale de colaborare cu alte unităţi sanitare cu paturi care au secţii ATI de categoria I, pentru transferul pacienţilor critici de: chirurgie cardiovasculară, neurochirurgie majoră, transplant de organe, politraumă, chirurgie hepatică majoră, mari arşi, pacienți cu boli infecțioase acute severe, inclusiv cele emergente și re-emergente - care necesită internare în compartimentele / secțiile de ATI din spitalele de boli infecțioase.”

1. La articolul 16, alin.(2) și (3), se modifică și vor avea următorul cuprins:

„(2) Secţiile ATI de categoria I asigură servicii medicale pentru pacientul critic medical sau chirurgical, inclusiv pentru următoarele situaţii: chirurgie cardiovasculară, neurochirurgie majoră, transplant de organe, politraumă, chirurgie hepatică majoră, marii arşi, și servicii de terapie intensivă pentru pacienții cu boli infecțioase acute severe, inclusiv cele emergente și re-emergente internați în compartimentele / secțiile de ATI din spitalele de boli infecțioase.

(3) Pentru a asigura servicii medicale, în regim continuu, secţiile ATI de categoria I au permanent echipamente, echipe de medici şi asistente instruite în fiecare dintre domeniile respective, precum şi servicii speciale de suport, după caz: asistare circulatorie, circulaţie extracorporeală, epurare extrarenală, epurare hepatică, oxigenare extra-corporeală cu membrane (ECMO), administrare de oxid nitric inhalator.”

1. La articolul 16, după alineatul (4) se introduce un nou alineat, alin. (5) care va avea următorul cuprins:

„(5) Prin excepție, de la prevederile alin. (1), compartimentele şi secțiile de ATI din spitalele de boli infecțioase, pot avea în structură numai paturi de terapie intensivă (TI) și se pot asimila categoriei I, în momentul îndeplinirii criteriilor pentru componenta TI, prevăzute în prezentul ordin.”

1. Articolul 17 se modifică și va avea următorul cuprins:

„ (1) Încadrarea compartimentelor/secţiilor ATI existente în unităţile sanitare cu paturi, inclusiv în spitalele de pediatrie, în una dintre cele 3 categorii prevăzute în prezentul regulament se face pe baza evaluării potrivit prevederilor anexei nr. 6.

(2) În compartimentele/secțiile ATI care asigură asistență de specialitate ATI pentru copii, echipamentele și aparatele specifice destinate asigurării asistenței medicale ATI la copii, trebuie să fie compatibile din fabricație, cu utilizarea la copii.”

1. La articolul 22, partea introductivă a alin. (3) se modifică și va avea următorul cuprins:

„(3) Medicii confirmați în specialitatea ATI din compartimentul/secţia ATI, precum și medicii confirmați în una dintre specialitățile medicale clinice care dețin atestatul de studii complementare în terapie intensivă, au în principal următoarele atribuţii:”

1. Articolul 25 se modifică și va avea următorul cuprins:

„Art. 25. (1) În compartimentele/secţiile ATI pot fi încadrate următoarele categorii de personal:

    a) medici confirmaţi în specialitatea ATI;

    b) asistenţi medicali;

    c) psihologi;

    d) infirmiere;

    e) brancardieri;

    f) fizioterapeuți;

    g) ingineri sau tehnicieni întreținere aparatură medicală;

    h) operator calculator;

    i) statisticieni medicali sau registratori medicali;

    j) îngrijitoare;

    k) secretară, după caz;

l) medici confirmați în una dintre specialitățile medicale clinice care dețin atestatul de studii complementare în terapie intensivă;

m) medici confirmați în specialitatea boli infecțioase;

n) medici confirmați în specialitatea farmacologie clinică;

o) administrator, în secțiile ATI de categoria I care implementează acțiuni prioritare sau alte programe de finanțare pentru monitorizarea, tratamentul şi îngrijirea pacienţilor critici din secțiile de ATI.

(2) Normativul minimal vizând categoriile de personal din secţiile/compartimentele ATI este prevăzut în Anexa nr. 7.

(3) Medicii prevăzuți la alin. (1) lit. l) își pot desfășura activitatea numai în componenta cu paturi (TI, TIIP) din secțiile ATI categoria I sau asimilate acestei categorii.

(4) În secțiile ATI de categoria I, care au spațiu disponibil, se pot asigura servicii de recuperare medicală precoce a pacienților critici. Aceste servicii vor fi asigurate pe lângă categoriile de personal prevăzute la alin.(1) lit. a), b), c), f) și l) și de următoarele categorii de personal care își desfășoară activitatea în regim salarial sau independent în unitatea sanitară:

a) medic confirmat în specialitatea medicină fizică și de reabilitare~~.~~;

b) logoped~~;~~

c) dietician;

d) fiziokinetoterapeut;

1. La Anexa nr.3, după litera B, se introduce o nouă literă, lit.C, care va avea următorul cuprins:

„C. Echipamente specifice necesare recuperarii medicale precoce, pentru secțiile care au spațiu disponibil și care oferă astfel de servicii:

- dispozitive de tip artomot pentru mobilizare motorie pasivă;

- sistem de reabilitare robotizat;

- sisteme de mobilizare/suspendare pacienți;

- dispozitive pentru electrostimulare generală și specială (tratamentul disfagiei, dislaliei, stimularea musculaturii paretice, dispozitive de neurostimulare, etc.);

- dispozitive de verticalizare pacient critic;

- alte dispozitive și echipamente de recuperare medicala specifice.”

1. Anexa nr. 7 se modifică și se înlocuiește cu Anexa la prezentul Ordin.
2. La Anexa nr. 9, după articolul 4, se introduce un articol nou, art. 5, care va avea următorul cuprins:

“ Art.5 Pentru secțiile de ATI:

a) este obligatorie prezența a cel puțin o chiuvetă cu apă sterilă care sa deservească zona de spitalizare

b) este obligatorie existența unor sisteme de sterilizare și decontaminare a aerului și suprafetelor (prin metode multiple, simple sau combinate, cu filtre de cărbune activat, electroliză, ionizare, ultraviolete, ozon, plasmă, sisteme de nebulizare cu ceață uscată și/sau umedă etc.)

c) se recomandă asigurarea existenței unui/unor saloane cu presiune negativa

d) se recomandă existența locală a unor aparate destinate sterilizării sondelor de ecografie, a bronhoscoapelor, endoscoapelor și a altor echipamente din dotareasecției”

Art. II - Prezentul ordin se publică în Monitorul Oficial al României, Partea I.

**MINISTRUL SĂNĂTĂȚII**

**ALEXANDRU FLORIN ROGOBETE**

ANEXA

(Anexa 7 la Regulament)

NORMATIV MINIMAL

vizând categoriile de personal din secţiile/compartimentele ATI

|  |  |  |  |  |  |
| --- | --- | --- | --- | --- | --- |
| **Categorii de personal   normate** | **Compartimente / Secții ATI  CATEGORIA a III-a** | **Compartimente / Secții ATI   CATEGORIA a II-a** | | **Compartimente / Secții ATI   CATEGORIA I \*** | |
| **Medici ATI\*)** | **1 MEDIC ȘEF SECȚIE   +   1 medic/sală operație**  **+**  **1 medic/punct de lucru anestezie în afara sălii de operație   +     1/4-6 paturi TIIP** | **1 MEDIC ȘEF SECȚIE   +   1 medic/sală operație**  **+**  **1 medic/punct de lucru anestezie în afara sălii de operație    +   TI TIIP   1/2-4 paturi\*\* 1/4-6 paturi\*\*** | | **1 MEDIC ȘEF SECȚIE   +   1 medic/sală operație**  **+**  **2 medici/punct de lucru anestezie în afara sălii de operație  +**  **TI TIIP   1/2 paturi\*\* 1/4 paturi\*\*** | |
| **Medici confirmati in una dintre specialitatile medicale clinice care dețin atestat de studii complementare in terapie intensivă~~.~~** | **NU** | **NU** | | **intră în normarea de mai sus pentru paturile TI și / sau TIIP** | |
| **Medici confirmați în specialitatea boli infecțioase** | **1 / secție** | **1 /secție** | | **1 /** **compartiment sau secţie** | |
| **Medici confirmați în specialitarea farmacologie clinică** | **-** | **-** | | **1 /** **compartiment sau secție** | |
| **Asistenți medicali** | **ASISTENTĂ ȘEFĂ   +   1 asistent/ sală de operație**  **+**  **1 asistent/punct de lucru anestezie în afara sălii de operație  +   1 asistent/tură 8 de ore pentru sala de operație de urgență   +   TIIP  1 asistent /4 paturi/tură** | **ASISTENTĂ ȘEFĂ   +   1 asistent/sală de operație**  **+**  **1 asistent/punct de lucru anestezie în afara sălii de operație  +  1 asistent/tură de 8 ore pentru sală de operație de urgență   +   TI TIIP  2 asistenți /5 paturi/tură 1 asistent/4   paturi/tură** | | **ASISTENTĂ ȘEFĂ**  **+**  **1 asistent/sală de operație**  **+**  **1 asistent/punct de lucru anestezie în afara sălii de operație  +   1 asistent/tură de 8 ore pentru sală de operație de urgență   +   TI  1 asistent / 1-2 paturi/ tură \*\*\***  **+**  **TIIP**  **1 asistent / 2-3 paturi/ tură \*\*\***  **+**  **1 asistent medical ATI de cercetare\*\*\*\*** | |
| **Asistenți medicali  supraspecializați\*\*\*\*\*** | **-** | **1-4** | **-** | **4** | **-** |
| **Infirmiere** | **1 infirmieră/   5 paturi/tură** | **TI  1 infirmieră/   3 paturi/tură** | **TIIP  1 infirmieră/   4 paturi/tură** | **TI  1 infirmieră/   2 paturi/tură** | **TIIP  1 infirmieră/   4 paturi/tură** |
| **Brancardier** | **1/tură** | **1/tură** | **1/tură** | **1/tură** | **1/tură** |
| **Psiholog** | **1** | **1** | | **1** | |
| **Fiziokinetoterapeuți/  kinetoterapeuți** | **-** | **1-3/secție ATI** | | **4 compartiment /secție ATI** | |
| **Inginer/tehnician  întreținere aparatură** | **1** | **1** | | **1** | |
| **Operatori calculator** | **1** | **1** | | **3 -4** | |
| **Secretară**  **Registrator/Statistician** | **\_**  **1 ( 2 \*\*\*\*\*\* )** | **1**  **2 (3 \*\*\*\*\*\* )** | | **1**  **3 (4 \*\*\*\*\*\* )** | |
| **Administrator \*\*\*\*\*\*\*** | **NU** | **NU** | | **1 / secție** | |

**\*) inclusiv cele asimilate categoriei I: secțiile / compartimentele de TI din spitalele de boli infecțioase**

**\*\*) Normarea va fi de 1 medic ATI/1 pat TI și 1 medic ATI /2 paturi TIIP în secțiile ATI clinice în care se desfășoară activitate de învățământ universitar.**

**\*\*\*) Normarea va fi de 1 asistent/ 1 pat TI și 1 asistent/ 2 paturi TIIP în secțiile ATI clinice în care se desfășoară activitate de învățământ universitar**

**\*\*\*\*) Numai in sectiile ATI clinice în care se desfășoară activitate de învățământ universitar**

**\*\*\*\*\*) Circulație extracorporeală, ECMO, epurare extrarenală/hepatica**

**\*\*\*\*\*\*) în secțiile ATI categoria I, care implementează acțiuni prioritare sau alte programe de finațare pentru monitorizarea, tratamentul şi îngrijirea pacienţilor critici din secțiile de ATI**.

**\*\*\*\*\*\*\*) normare aplicabilă numai în secțiile ATI în care se desfășoară activități de tip acțiuni prioritare sau alte programe de finanțare pentru monitorizarea, tratamentul şi îngrijirea pacienţilor critici.**